
Mélytanulás a melanóma diagnosztikában

Kulcsszavak: generatív versengő hálózat; zavaró tényezők eltávolítása; orvosi képfeldolgozás; önfigyelmi mechanizmus; neurális háló
A dermatoszkópos képeken előforduló zavaró tényezők, mint a vonalzók, szőrszálak és tintafoltok, jelentősen csökkenthetik a neurális hálózatok alapú osztályozók megbízhatóságát. A dolgozat egy generatív versengő hálózaton (GAN) alapuló mélytanulási megközelítést mutat be, amely hatékonyan távolítja el ezeket a zavaró tényezőket, miközben megőrzi a bőrelváltozások diagnosztikailag releváns jellemzőit. Ehhez egy 10.676 képpárt tartalmazó szintetikus adatbázist hoztam létre, amely a GAN felügyelt tanítását tette lehetővé. A generátor U-Net architektúrára épül, figyelmi mechanizmusokkal és összetett veszteségfüggvénnyel (L1, adverzariális és perceptuális), amely biztosítja a pixelpontosságot és a magas szintű jellemzők megőrzését.
A módszer hatékonyságát kvantitatív és kvalitatív módszerekkel értékeltem. A kvantitatív elemzés során olyan metrikák, mint a FID (17,45), SSIM (0,976), PSNR (37,5) és LPIPS (0,018) alapján a fejlesztett módszer jobb teljesítményt mutatott a jelenlegi megoldásoknál. Továbbá, a zavaró tényezők eltávolításának hatását klasszifikációs modelleken, például ResNet és EfficientNet segítségével vizsgáltam. A ResNet18 modell különösen jól reagált, az AUC-értékben 4,8%-os javulást mutatva.
A kvalitatív kiértékelés során kilenc bőrgyógyász bevonásával hasonlítottam össze a módszer rekonstrukcióit a jelenlegi legjobb megoldásokkal. Az eredmények statisztikailag szignifikáns előnyt mutattak, 99,99% és 98,21% konfidenciával igazolva a módszer preferenciáját. A szakértői vélemények alapján a módszer megőrzi a bőrelváltozások szimmetriáját, pigmentációját és széleit, miközben minimális torzítást és zajt generál, amelyek kritikusak a pontos diagnózis szempontjából.
Összességében a dolgozat egy innovatív mélytanulási megközelítést kínál a zavaró tényezők eltávolítására, amely nemcsak hatékonyabb, mint a jelenlegi megoldások, hanem jelentősen növeli az osztályozási megbízhatóságot. Ez a módszer fontos lépést jelent a bőrrák korai és pontos diagnosztizálása felé, miközben hozzájárul a dermatoszkópos képalkotás fejlődéséhez.



